Dijous arranca la 4a edició de l´RRRR! Festival d´Art i Reciclatge a Gandia
15 octubre 2019

## Dijous arranca la 4a edició de l´RRRR! Festival d´Art i Reciclatge a Gandia15 octubre 2019Última actualización: 15 julio 2025

![](../gestion/img/_AO_3884-copia.jpg)  
  

El pròxim **dijous 17 d’octubre** arranca una nova edició de l’**RRRR! Festival d’Art i Reciclatge** a Gandia, una iniciativa de LaCasaCalba desenvolupada en col·laboració amb l’Ajuntament de Gandia i que té com a objectiu la **conscienciació, mitjançant l’art, de la problemàtica ambiental en relació a la generació i gestió de residus, des d’una perspectiva crítica, lúdica i participativa.**

El programa d’enguany s’ha presentat aquest matí en una roda de premsa a l’Ajuntament de Gandia a la que han assistit **Isabel Cogollos**, gerent del Teatre del Raval de Gandia (espai que acull el festival) i **Alícia Izquierdo**, Regidora Delegada de l'Àrea de Gestió del Territori, Patrimoni Cultural, Agricultura i Medi Ambient.

**_“Des de l’Ajuntament estem molt satisfets de col·laborar en aquesta iniciativa que busca unir l’art i la conscienciació ambiental. I que es faça a Gandia. Estic convençuda que tornarà a ser un èxit com en edicions anteriors, perquè està consolidada i cada any incorpora noves propostes. També és un reclam turístics, ja que sabem que la programació agrada a molts visitants que durant aquesta època busquen una oferta alternativa al sol i platja”,_** ha assegurat Izquierdo.

Per la seua banda **Isabel Cogollos** ha definit el festival com un projecte innovador que combina l’art i el reciclatge i que amb aquesta 4a edició es consolida com un referent singular al País Valencià i a l’Estat amb propostes artístiques que tenen presents l’estratègia de les 4R: Recuperar, Reduir, Reutilitzar i Reciclar. **_<<Pensem que es tracta d’un projecte, si més no, necessari_** – matisa Cogollos- **_donada la circumstància ambiental tan negativa que estem experimentant en aquests moments a nivell global, amb els efectes del canvi climàtic que ja estem patint. Amb aquest festival_** – afegeix - **_plantegem reflexionar sobre els residus que generem i el seu reciclatge al mateix temps que oferim una visió positiva a través de l’art per aprendre a emprar la gran quantitat de recursos que tenim a l’abast per donar vida a nous objectes i contribuir així a frenar el consumisme a què estem abocats>>._**

Al mateix temps, Isabel Cogollos ha agraït el suport que el festival ha rebut per part de la Regidoria que encapçala Alícia Izquierdo i ha qualificat de <<**positiva aquesta**  **combinació entre la iniciativa privada i pública per portar a terme projectes com aquest festival amb una clara intenció i vocació de servei públic, combinant els moments de creativitat i de reflexió social>>.**

En aquesta edició del festival destaca la **primera producció teatral creada al mateix Teatre del Raval** des que està en funcionament a mans de LaCasaCalba i que naix de la mà de Ximo Vidal a la direcció escènica, junt amb El Triangulista en escena, Francesc Burgos, i que compta amb la participació de Jordà Ferré, líder d’Antigua i Barbuda, una de les principals companyies mundials de construcció d’elements escènics de teatre de carrer. L’espectacle presenta en escena dos elements, un tricicle i un xoriguer autòmata amb una concepció retrofuturista i s’ha pogut vore dilluns i dimarts en campanya escolar i es presentarà en obert el dissabte 26 d’octubre per concloure el festival.

Destaca també la vessant més experimental del festival que vindrà de la mà de Martí Guillem amb un taller i una performance així com la presència de l’escultor Josep Basset, de Benifairó de la Valldigna, un dels primers artistes que ha treballat amb ferralla per elaborar les seues escultures.

Així, **del 14 al 26 d’octubre** estan previstes diferents activitats i espectacles per a tots els públics amb seu al Teatre del Raval de Gandia, en diferents espais com la sala, el vestíbul, el primer pis i el carrer. A més, alguns dels espectacles en obert s’oferiran també en campanya escolar i igualment tindrà lloc enguany un taller per a docents que s’impartirà al Cefire de Gandia.

**Programació RRRR! Festival d’Art i Reciclatge**

El festival s’inaugurarà al públic el **dijous 17 d’octubre a les 19:30h** amb les exposicions **_Primera exposició any 1994_**, de l’artista i escultor Josep Basset i que mostra escultures fetes a partir de ferro de rebuig durant els anys 90; i la instal·lació sonora **_CasiObsessió_,** feta amb teclats Casio antics que es poden tocar simultàniament, de Martí Guillem, el qual, a més més, brindarà el seu espectacle de llum i so, **_Dlight_**, a mode de mascletà emocional. En acabar hi haurà un vi d’honor. **Les exposicions estaran obertes al públic fins al** **26 d’octubre**, de 17h30 a 20h30, també en cap de setmana.

Formaran part del festival altres propostes reciclades en forma de **tallers** per a tots els públics que són gratuïts i només cal inscriure’s per participar. Així, el taller de _Natura Creativa_, a càrrec de Marga Martínez, proposa l’elaboració de composicions plàstiques amb fulles i branques recollides i assecades prèviament i el taller _Unfla’t_, a càrrec d’Alejandra Català i Manuel P. Bernat, planteja la construcció participativa d’una estructura inflable amb bosses de plàstic. Aquests tallers es podran realitzar el **dissabte 19 i diumenge 20, d’octubre, de 17:30h a 20:30h.**

El dissabte següent, **26 d’octubre,** **de 17:30h a 20:30h,** es podran realitzar dos tallers més:  _Circuit Bending Toys & Play_, a càrrec de Martí Guillem on es podran provar i tocar diferents joguines manipulades amb dispositius electrònics i el taller _Transformació Plàstica_, a càrrec de Plàstic Preciós La Safor, on es transformaran els residus plàstics generats al festival, triturant-los i donant vida a nous objectes quotidians. A més, el mateix dissabte, també de 17:30h a 20:30h s’exhibirà la instal·lació plàstica _Unfla’t,_ elaborada pels participants del taller i dissenyada per a provocar les mirades curioses i els somriures còmplices de menudes i grans.

Completaran el cartell del festival diferents propostes artístiques de **música i teatre** com l’actuació de **La POP, Petita Orquestra Peiotaire** amb _Els Garcia & Cia. La família s’amplia._ En ell, els agronautes de La POP tornen a la càrrega amb el seu nou espectacle on escenifiquen les cançons incloses al seu nou disc _Vol 2_ que presenten oficialment al festival. L’actuació serà **dissabte 19 d’octubre a les 19:00h.**  

El **diumenge 20 d’octubre, en dues sessions, a les 18:00h i a les 19:30h**, a companyia de Castella Lleó **Cal y Canto Teatro** oferirà l’espectacle _Lost dog_, amb titelles i objectes i plantejat de manera insòlita per obtindre la visió d’un món vist a través dels ulls d’un gos abandonat. Aquest espectacle es desenvolupa a una caseta situada al carrer del teatre i la capacitat és limitada a 55 espectadors per sessió. L’entrada per aquests espectacles és de 5 €.

Igual que en anteriors ocasions, l’RRRR! Festival d’Art i Reciclatge compta amb la projecció d’un documental per a tots els públics: **_Bicicletes vs cotxes_**, pel·lícula subtitulada al valencià que presenta diversos activistes i pensadors que lluiten per aconseguir ciutats més sostenibles per fer front a la greu crisi climàtica global. Serà el **divendres 25 d’octubre a les 19:30h**. L’entrada és lliure. En acabar la projecció, tindrà lloc un **col·loqui amb** **Pasqual Boquera,** president del Col·lectiu Dynamo de Carcaixent i professor de la UPV així com autor de dos llibres sobre gestió d’empreses de la construcció.

**Estrena de la producció pròpia del festival: _Plàstic-tic-tic-tic!,_ d’El Triangulista**

La **producció pròpia del festival** s’estrenarà **dissabte 26 d’octubre a les 19:00h** amb **El Triangulista** i el seu espectacle _Plàstic-tic-tic-tic!._ Aquest peculiar personatge, ja cansat de la vida moderna, s’ho deixa tot  per viatjar amb Pep Xoriguer, un ocell ben espavilat, amb l’objectiu de recollir els plàstics que embruten boscos i suren per l’aigua de rius i oceans. L’entrada per a l’espectacle és de 5 €.  

**Activitats complementàries**

L’RRRR! Festival ofereix també els espectacles de música i teatre per als col·legis i instituts interessats en participar en **campanya escolar**. A més, s’oferirà també el **taller _Acoustic Laptots_,** a càrrec de Martí Guillem i Francesc Burgos. Per a participar en aquesta activitat adreçada a docents, cal inscriure’s en la pàgina web del Cefire de Gandia, centre on es realitzarà el taller les vesprades de dilluns 21 i dimarts 22 d’octubre.

El festival està organitzat per LaCasaCalba en col·laboració amb l’Ajuntament de Gandia i compta amb el suport de la Conselleria d’Educació, Investigació, Cultura i Esport, l’Institut Valencià de Cultura de la Generalitat Valenciana, Sempre Teua, la Diputació de València, el Ministeri d’Educaió, Cultura i Esport, Turisme Comunitat Valenciana, Ecoembes i el Teatre del Raval Gandia.

**La major part de les activitats del festival són d’accés lliure i gratuït.**

Les entrades per als espectacles de pagament es poden comprar en la mateixa web del festival [www.rrrrfestival.org](http://www.rrrrfestival.org) Allí es pot trobar també tota la informació sobre la present edició.

[Documentos adjuntos](../gestion/documentos/RRRR-2019-FULLET-SUBV.pdf)